ખીચોખીચ ભરેલી કોર્ટમાં બપોરના બે વાગ્યા બાદ સુનાવણી હાથ ધરવામાં આવી ત્યારે સુન્ની વકફ બોર્ડના વકીલ રાજીવ ધવને દલીલ કરી કે મુખ્ય ન્યાયાધીશ દીપક મિશ્રાએ આ કેસની સુનાવણી ન કરવી જોઇએ કારણકે તેમના કાર્યકાળ દરમિયાન કેસની સુનાવણી પૂરી નહીં થાય. ધવને વધુમાં ઉમેર્યું કે કેસની તૈયારી માટે તેમને પોતાને જ ચાર મહિનાનો સમય જોઇશે. તેથી જસ્ટિસ મિશ્રાએ આ મુદ્દાને સ્થગિત કરી દેવો જોઇએ. જોકે, બાદમાં ધવને પોતાની વાત ફેરવી તોળી અને સ્પષ્ટતા કરતા કહ્યું કે શબ્દોની પસંદગી કરવામાં તેઓ થાપ ખાઇ ગયા હતા. તેમના કહેવાનો ભાવાર્થ એ હતો કે આ કેસની સુનાવણી ઑક્ટોબર મહિના સુધીમાં પૂરી નહીં થઇ શકે.